Raportti: Suomen autovero on muutostenkin jälkeen yhä syrjivä – ja perustuu lähinnä rahan keräämiseen valtiolle

Lapin yliopistossa tarkastettu oikeustieteen Pro Gradu -tutkimusraportti antaa Suomen autoverojärjestelmän nykytilasta varsin moniongelmaisen kuvan.

Autovero on kansallinen välillinen vero, jota ei ole yhtenäistetty Euroopan unionin toimesta. Jäsenvaltioiden tulisi kuitenkin noudattaa Euroopan unionin toiminnasta tehdyn sopimuksen 110 artiklaa, joka sisältää tuontituotteita syrjivien verojen kiellon.­

”Tutkielmassa havaittiin, että vuoden 2016 alusta voimaan astunut autoverolakimuutos, jonka tarkoituksena oli muuttaa verosäännöksiä siten, että kaikissa tilanteissa varmistetaan käytettyjen tuontiautojen syrjimätön verokohtelu, ei ole verosyrjintäkiellon mukainen veroprosentin osalta. Lisäksi autoverolain soveltamiskäytännöllä on edelleen tuontiautoja syrjivä vaikutus verotusarvon osalta.”

Muun muassa näin toteaa Lapin yliopistosta valmistuneen oikeustieteen maisteri Pia Määtän viime vuonna tarkastettu tutkimusraportti, jonka tarkoituksena oli mm. selvittää, miten Euroopan unionin verosyrjintäkielto on otettu huomioon Suomen autoverolainsäädännössä.

Mainittua verosyrjintäkieltoa koskevan EU-lain artiklan tarkoituksena on turvata tavaroiden vapaa liikkuvuus Euroopan unionin sisämarkkinoilla.

Määttä päätyy tutkimuksessaan EU-laista poiketen kuitenkin siihen, ”ettei Suomella ole ollut todellista tahtoa sopeuttaa autoverolakia vastaamaan Euroopan unionin vaatimuksia, minkä lisäksi autoverotuksemme sääntelyä ohjaavat unionin sisämarkkinatavoitteiden sijaan valtion fiskaaliset intressit” – eli yleiskielellä rahan kerääminen valtion kassaan muita tarkoituksia varten.

Euroopan komissio ja EU-tuomioistuin ovat useaan otteeseen puuttuneet Suomen tuontiautoja syrjivään autoverolainsäädäntöön ja sen soveltamiskäytäntöön. Syrjivään verokohteluun ovat ottaneet kantaa myös ylimmät laillisuusvalvojat, joiden mukaan Suomen valtion suhtautuminen eurooppaoikeuden vaatimuksiin on ollut viivyttelevää ja jälkikäteen reagoivaa.